text: Rygsække hjælper kriseramte børn
  12 marts 2013 kl. 10.05
  Flere end to tusinde kriseramte børn får de kommende uger en rygsæk med praktiske ting, de skal bruge, hvis de i al hast må med en af deres forældre på krisecenter.
  Rygsækkene blev pakket i dag på LEGO i Billund. De er en hjælp til de cirka 2.200 børn, der hvert år ankommer på et krisecenter med deres mor. Erfaringen viser, at 50 procent af de børn, der kommer til krisecentrene kommer uden at have medbragt noget hjemmefra.
  Det er LEGO Fonden, Landsorganisationen af Kvinde Krisecentre og Mary Fonden, der står bag initiativet. Fælles for alle rygsækkene er, at de ud over nogle helt basale og praktiske ting som tandbørste og tandpasta, undertøj, nattøj, strømper og pudebetræk også inkluderer forskelligt legetøj fra LEGO, samt bøger og bamser.
  - Rygsækken giver børnene en oplevelse af at blive set, at man anerkender deres problematiske situation og giver dem lidt opmuntring i en ellers svær tid, siger Jeanette Grøn Nielsen fra Mary Fonden.
  Siden 2008 har omkring 12.000 børn modtaget en hjælpende rygsæk.
  